《送方复大宣城学录》
元代·方回

莆田鄣郡本同宗，更著深衣臭味同。
秃笔有天犹易补，孤灯无地可能容。
不趋宰相翘材馆，宁纠诸侯泮水宫。
十载凤池科尚在，已应一举首登龙。
方氏来南汉闰时，烝尝所在富孙枝。
歙溪真应仙翁墓，严濑玄英处士祠。
邂逅弟兄元共祖，殷勤子我总能诗。
因风不要花瓜颗，梅老遗篇幸寄之。

作者简介：（1227—1307）宋元间徽州歙县人，字万里，号虚谷。幼孤，从叔父学。宋理宗景定三年进士。初媚贾似道，似道败，又上十可斩之疏。后官知严州，以城降元，为建德路总管。寻罢归，遂肆意于诗。有《桐江集》、《续古今考》，又选唐宋以来律诗，为《瀛奎律髓》。